સમજણ વધે પણ જો આચરણ ના થાય તો મહાભારતના દુર્યોધન જેવી ગતિ થાય. ધર્મ સમજું છું પણ આચરતો નથી, અધર્મ સમજું છું પણ મૂકાતો નથી. દુર્યોધનને ભગવાન પછી લાંબુ જીવવા દેતા નથી. ભગવાન તો અર્જુનથી પ્રસન્ન થાય છે. આવડે તેનું આચરણ કરવાની આખી વાત એટલે કૃષ્ણ ભગવાનની ગીતા. એ એક ચોપડી આખી જિંદગી માટે પૂરતી છે. જનમનો બ્રાહ્મણ છું એટલે ગીતાનો પ્રેમી છું. આ તમે કહ્યું એવું બધું મારાથી થયું હોત તો, તેની આપણને ગમ નથી. ભગવાને જે કર્યું તે સારું કર્યું. આ તમારી ચોપડી ભલે લખાઈ, લોકો વાંચશે અને સુખી થશે. મેઘાણીભાઈએ સારી ચોપડી લખી છે. વાત બની છે તેના કરતાં સારી રીતે લખાઈ છે. એટલે જ તે સાહિત્ય. બહુ સારું થયું કે આ ચોપડી હવે લોકોમાં ફરતી થશે. બહુ આનંદ થયો."